บิ๊กล็อตเสนาฯหุ้นใหญ่ทิ้ง15%เพิ่มสภาพคล่อง
ผู้ถือหุ้นใหญ่เสนาฯ เฉือนหุ้นเฉียด 15% ขายนักลงทุนรายใหญ่เพิ่มสภาพคล่อง
7 ก.ย. 2554

ผู้ถือหุ้นใหญ่เสนาฯ เฉือนหุ้นเฉียด 15% ขายนักลงทุนรายใหญ่เพิ่มสภาพคล่อง
การซื้อขายหุ้นบริษัท เสนาดีเวลลอปเม้นท์ (SENA) เมื่อวันที่ 6 ก.ย.ที่ผ่านมา มีการซื้อขายรายการใหญ่ 2 รายการ จำนวนหุ้นรวม 100 ล้านหุ้น คิดเป็น 14.81% ของทุนชำระแล้ว ราคาเฉลี่ยหุ้นละ 2.20 บาท คิดเป็นมูลค่า 220 ล้านบาท 
สำหรับราคาหุ้น SENA บนกระดานหลักปิดที่ 2.32 บาท เพิ่มขึ้น 0.02 บาท มูลค่าซื้อขายเบาบาง 1.55 ล้านบาท 
น.ส.เกษรา ธัญลักษณ์ภาคย์ กรรมการ SENA กล่าวว่า กลุ่มธัญลักษณ์ภาคย์ซึ่งเป็นผู้ถือหุ้นใหญ่ได้ตัดหุ้นจำนวนหนึ่ง 100 ล้านหุ้น ซึ่งเป็นส่วนของน้องสาว 2 คน ขายให้กับนักลงทุนรายหนึ่งชื่อ นางจินดาชญา เด่นไพศาล โดยมีจุดมุ่งหมายหลักเป็นการเพิ่มสภาพคล่อง (ฟรีโฟลท) ให้กับหุ้น SENA ในตลาดหลักทรัพย์ ไม่มีผลกับการบริหารแต่อย่างใด
สำหรับ นางจินดาชญาเป็นเจ้าของกิจการแพ็กเกตจิงรายใหญ่และเคยร่วมทำธุรกิจอสังหาริมทรัพย์กับกลุ่มธัญลักษณ์ภาคย์มาก่อน โดยก่อนหน้านี้ถือหุ้น SENA ประมาณ 4 ล้านหุ้น รวมหุ้นที่ถือทั้งสิ้นใกล้ 15%
“กลุ่มธัญลักษณ์ภาคย์ยังถือหุ้นใหญ่ 57% คุมการบริหารอยู่ก่อนหน้านี้มีสถาบันเข้ามาคุย แต่ยังไม่เกิดรายการซึ่งอาจเกิดหลังจากนี้ ซึ่งกลุ่มเราไม่เคยคิดขายหุ้นเพราะเป็นชีวิตของเรา ที่แบ่งขายเพราะต้องการให้เกิดสภาพคล่องหุ้นบนกระดานมากขึ้นตามคำแนะนำของตลาดหลักทรัพย์” น.ส.เกษรา กล่าว